2018 | 05 | 31.

**Vas megyei önkormányzat**

**Sajtóközlemény**

**Agglomerációs településrészeket a városközponthoz kapcsoló kerékpárforgalmi létesítmények fejlesztése Sárváron**

**TOP-3.1.1-15-VS1-2016-00007**

**A Vas Megyei Önkormányzat, Sárvár Város Önkormányzata, valamint a Magyar Közút Nonprofit Zrt által létrehozott konzorcium 265,84 millió forint összegű támogatásban részesült a Széchenyi 2020 program keretében. A projekt keretében Sárvár városközpontját és agglomerációs településrészeit összekötő kerékpárutak és nyomvonalak épülnek, több mint 4,5 kilométer hosszban.**

Megépül a Sárvár központi belterülete és Rábasömjén településrész közötti összefüggő, megszakítás nélküli kerékpáros útvonal, a Katalin utca és a Sársziget utca közötti kerékpárút és kerékpársáv valamint a Szombathelyi utca - Ungvár utca vége közötti kerékpáros nyom. A projekt keretében jelentősen javulnak a Sári és a Kertváros településrészekben a kerékpáros közlekedés feltételei.

A fejlesztés fontos célja, hogy a biztonságos kerékpáros közlekedés feltételeit megteremtse Sárvár iparterületei irányában, elősegítve egyúttal a munkábajárás környezetterhelésének mérséklését. A fejlesztés nemcsak a munkahelyek biztonságos elérését, de a közügyek intézését, közszolgáltatások igénybevételét, iskolába járást, illetve kereskedelmi és egyéb szolgáltatások igénybevételét is segíti. Sárvár Város alapvető céljának tekinti a település gépjárműforgalmának fokozatos csökkenését, illetve a kerékpáros forgalom részarányának növelését, ezáltal hozzájárul a környezeti terhelések (zaj, rezgés, füst, por, káros anyag) és az energiafelhasználás csökkenéséhez, a lakosság életminőségének javulásához.

Az önkormányzat kampányt indít a kerékpáros közlekedés népszerűsítésére, amelynek célja annak tudatosítása, hogy a rövidtávú utazások esetén a leggyorsabb közlekedési eszköz sok esetben a kerékpár lehet. Ennek keretében a kerékpározást népszerűsítő rendezvényeket, tájékoztatókat szerveznek, főként a gyermekek, iskolások számára.

A projekt alapvető célkitűzése a térség fejlődési lehetőségeinek megteremtése, a lakosság életkörülményeinek javítása, a kerékpáros közlekedés biztonságosabbá tétele, a kerékpározás, mint a munkába járás gyors és fenntartható módjának népszerűsítése, és város kerékpárút-hálózatának kiterjesztése.

A teljes egészében Európai Uniós támogatásból finanszírozott fejlesztés 2017. júliusa és 2019. augusztusa között valósul meg, 265 842 000 Forint értékben.